c)

Neatkarīgi no galamērķa valsts prēmiju likmes, ko dalībnieki iekasē par tirgus standarta darījumiem, t. i., darījumiem, kuros iesaistīti gala kredītņēmēji/garantētāji (t. i., kredītriska subjekti) 0. kategorijas valstīs, ESAO valstīs ar augstu ienākumu līmeni un eurozonas dalībvalstīs ar augstu ienākumu līmeni (3), vai kuros iesaistīta daudzpusēja vai reģionāla iestāde, par kuru dalībnieki vienojas, ka uz to kopumā neattiecas valsts, kurā tā atrodas (4), monetārā kontrole un pārskaitījumu noteikumi, nosaka, katru gadījumu izskatot atsevišķi. Lai nodrošinātu to, ka prēmiju likmes par darījumiem, kuros iesaistīti kredītņēmēji un attiecīgā gadījumā – garantētāji, šādās valstīs nebūtu zemākas par likmēm privātajā tirgū, dalībnieki, izmantojot saskaņotas metodes, ievēro šādas procedūras, lai no attiecīgās standarta cenas izteiktu prēmiju likmes. 1. Ja dalībnieks sniedz oficiālu atbalstu kā daļu no sindicētā aizdevuma paketes, kas ir strukturēta kā ar aktīviem nodrošināts (5) vai projekta finanšu (6) darījums, tad: — tiešās kreditēšanas daļas visas izmaksas nav mazākas par visām izmaksām, ko iekasē komerciālais(-ie) tirgus dalībnieks(-i) sindikātā, — prēmija, ko iekasē par riska segumu, nav mazāka par tās prēmiju likmes pārrēķināto ekvivalentu, ko iekasē komerciālais(-ie) tirgus dalībnieks(-i), un nav mazāka par piemērojamo minimālo aktuāro prēmiju likmi. Lai paketi varētu uzskatīt par sindicēta aizdevuma paketi, jāizpilda visi šādi nosacījumi: — vismaz 25 % (7) no šā sindikāta ir komerciāls(-i) tirgus aizdevums(-i)/garantija(-s) bez jebkāda divpusēja vai daudzpusēja atbalsta (piemēram, ECA, DFI, IFI vai MDB) (8), ja visām finansēšanā iesaistītajām pusēm ir spēkā pari passu noteikumi attiecībā uz visiem finanšu noteikumiem, tostarp drošības paketi, un — darījuma finanšu noteikumi pilnībā atbilst vienošanās noteikumiem, kas grozīti ar šiem tirgus standarta cenu noteikšanas noteikumiem sindicēto aizdevumu/garantiju darījumos. 2. Attiecībā uz visiem pārējiem tirgus standarta darījumiem piemēro šādas procedūras: — Ņemot vērā tirgus informācijas pieejamību un konkrētā darījuma īpatnības, dalībnieki nosaka piemērojamās prēmijas likmi, pielīdzinot to vienam vai vairākiem X pielikumā noteiktajiem tirgus standartiem, izvēloties tādu(-us), kas konkrētajam darījumam visvairāk piemērots(-i). — Neatkarīgi no iepriekšējā punkta dalībnieks nedrīkst iekasēt prēmijas likmi, kas ir mazāka par atbilstošo prēmiju, kura noteikta ar cikla tirgus standarta (Through the Cycle Market Benchmark jeb TCMB) modeli, pamatojoties uz darījuma riska klasifikāciju un kopējo darījuma termiņu (kopējā darījuma WAL), ja vien tirgus standartu neatvasina no konkrēta subjekta vai saistīta subjekta i) sekundārā tirgus obligācijas vai ii) kredītriska mijmaiņas darījuma (CDS). Dalībnieks, iekasējot prēmiju, kuras likme ir mazāka par atbilstošo prēmiju, kas noteikta ar TCMB modeli, pamatojoties uz akreditētās kredītreitingu aģentūras (9) (CRA) konkrētā tirgus standarta reitingu (10), sniedz iepriekšēju paziņojumu saskaņā ar 46. pantu. Iekasētā prēmija tomēr nedrīkst būt mazāka nekā atbilstošā minimālā aktuārā prēmija. — Nosakot prēmijas likmi, dalībnieks nosaka riska reitingu gala kredītņēmējam/garantētājam, tostarp to, vai kredītņēmējam/garantētājam reitingu ir noteikusi akreditēta CRA. Dalībnieks var noteikt par vienu pozīciju labāku reitingu (akreditētās CRA skalā) nekā akreditētas CRA reitings. Ja nav pieejams akreditētas CRA reitings, riska klasifikācija nevar pārsniegt (nevar būt labvēlīgāka par) suverēna CRA reitingu kredītņēmēja/garantētāja reģistrācijas valstī par vairāk nekā divām pozīcijām. Dalībniekiem ir jāsniedz iepriekšējs paziņojums saskaņā ar 46. pantu šādos scenārijos: — ja dalībnieks klasificē kredītņēmēju/garantētāju labākā pozīcijā nekā labākais reitings, ko sniegusi akreditēta CRA, vai — gadījumā, kad nav akreditētas CRA reitinga, – ja dalībnieks klasificē darījumu kā CC2 vai labākā pozīcijā vai ar kredītreitinga burtiem, kas līdzvērtīgi AAA līdz A-, vai kā līdzvērtīgu vai labvēlīgāku nekā labākais akreditētas CRA suverēna reitings kredītņēmēja/garantētāja reģistrācijas valstī.